(Viešojo ir privataus subjektų partnerystės sutarties rizikų valdymo tvarkos aprašo forma)

**VIEŠOJO IR PRIVATAUS SUBJĖKTŲ PARTNERYSTĖS SUTARTIES [*ĮRAŠYTI SUTARTIES PAVADINIMĄ*] RIZIKŲ VALDYMO TVARKOS APRAŠAS**

1. **Bendrosios nuostatos**
2. Šiuo Viešojo ir privataus subjektų partnerystės sutarties dėl [*įrašyti sutarties pavadinimą*] rizikų valdymo tvarkos aprašu (toliau – aprašas) siekiama nustatyti rizikas, kurios yra numatytos Sutarties 4 priede *Rizikų paskirstymo tarp šalių matrica* ir kitas, kurios yra aktualios šiai Sutarčiai, o taip pat nustatyti rizikų pasireiškimo tikimybės ir poveikio vertinimą bei priemones, kurių Sutarties Šalys imasi siekiant valdyti rizikas.
3. Šiame apraše vartojamos sąvokos didžiąja raide atitinka Sutartyje nurodytas sąvokas bei jų paaiškinimus.
4. Rizikos šiame apraše suprantamos, kaip bet kokio įvykio tikimybė, sąlygojama veikimu ar neveikimu, kurie gali trukdyti Sutarties Šalims tinkamai vykdyti sutartinius įsipareigojimus.
5. Sutarties rizikų valdymo tikslas – identifikuoti įvykius, juos vertinti ir reaguoti į rizikos veiksnius, galinčius turėti neigiamos įtakos Sutarties įgyvendinimui.
6. Šiuo aprašu vadovaujasi [*įrašyti partnerystės sutarties priežiūros komisijos pavadinimą*] (toliau – Komisija) nariai.

# Rizikų vertinimas

1. Rizikos, kurios yra būdingos įgyvendinant Sutartį, yra nurodytos Rizikų valdymo plane (aprašo priedas *Rizikų valdymo planas*). Kaip taisyklė, rizika yra priskiriama tai Sutarties Šaliai, kuri ją sugeba geriausiai valdyti.
2. Kiekvienais metais Komisija, vertindama metinę [*pasirinkti: Privataus subjekto arba Koncesininko*] pateiktą ataskaitą, peržiūri Rizikų valdymo plane nurodytas rizikas, įvertina jų tikimybę ir poveikį, ir, esant poreikiui, patikslina jų tikimybę ir poveikį ar numatytas rizikos valdymo priemones. Bendru atveju, vertinimo laikotarpis yra vieneri kalendoriniai metai.
3. Vertinant rizikų tikimybę ir poveikį atsižvelgiama į šiuos aspektus:

|  |  |
| --- | --- |
| **Politinė aplinka** | Politinės aplinkos pokyčiai apima Lietuvos Respublikos Seimo, Lietuvos Respublikos Vyriausybės ir kitų valstybės valdymo institucijų vykdomą bendrąją ir fiskalinę politiką. |
| **Ekonominė aplinka** | Su ekonomine aplinka susiję įvykiai apima ekonomikos plėtojimosi stadiją ir tendencijas, pagrindinių makroekonominių rodiklių dinamiką, konkurencinę situaciją (bendrai ir atskirose ūkio šakose), ekonomikos struktūrinius pokyčius ir pan. |
| **Socialinė-kultūrinė aplinka** | Įvykiai apima demografinę situaciją ir jos pokyčius, darbo rinkos padėtį ir jos struktūros pokyčius, kitus su žmogiškaisiais ištekliais susijusius klausimus ir pan. |
| **Teisinė aplinka** | Su teisine aplinka susiję įvykiai apima su Sutarties įgyvendinimu tiesiogiai ar netiesiogiai susijęs teisinis reglamentavimas, jo pokyčiai. |
| **Technologinė aplinka** | Technologijų progresas sukuria prielaidas tobulinti veiklos procesus, kaupti ir apdoroti didesnius duomenų kiekius, įgyvendinti automatizuotas kontroles, sumažinti infrastruktūros, Sutarties valdymo kaštus. Tuo pačiu Sutarties šalys susiduria su naujų technologijų nulemtomis rizikomis (kaštai, patikimumas, pakeitimų valdymas) bei poreikiu palaikyti, atnaujinti ir keisti senas technologijas (saugumas, palaikymas, funkcionalumas) ir pan. |
| **Gamtos reiškiniai** | Įvykiai, apimantys epidemijas, potvynius, gaisrą, kitas stichines nelaimes, kurios gali pakenkti įrangai, pastatams, sutrikdyti veiklos procesus ir apriboti galimybę pasinaudoti tam tikrais ištekliais bei pasiekti nustatytus tikslus. |
| **Personalas** | Vadovaujančio personalo ir darbuotojų kvalifikacija ir patirtis, funkcijos ir atsakomybės, motyvacijos sistema, personalo kaita, mokymų sistema, kvalifikacijos kėlimo priemonės ir pan. |
| **Procesai** | Su procesais siejami galimi įvykiai apima veiklos procesų struktūrą, optimizavimą, galimus nukrypimus nuo procesų ir (ar) procedūrų, vidaus kontrolės priemones, komunikavimą, apsikeitimą gera praktika, sprendimų priėmimo mechanizmus ir pan. |

1. Rizikų tikimybės ir poveikio vertinimo metu nustatoma, kokia apimtimi rizikos, nurodytos Rizikų valdymo plano darbalapyje *Rizikų valdymo planas*, gali daryti įtaką Sutarties įgyvendinimui.
2. Rizikų tikimybės ir poveikio vertinimas atliekamas, vadovaujantis kriterijais, nurodytais Rizikų valdymo plano darbalapyje *Rizikų vertinimas*.
3. Rizikų valdymo plano darbalapyje *Rizikų valdymo planas* nurodytoms rizikoms atliekamas tikimybės ir poveikio įvertinimas užpildant skiltis „*Tikimybė*“ ir „*Poveikis*“.
4. Rizikos valdymo priemonės pasirenkamos, vadovaujantis tokiais kriterijais:
   1. rizikos valdymo priemonė turi įgalinti sumažinti ir (arba) apriboti valdomos rizikos pasireiškimo tikimybę ir (ar) poveikį iki Sutarties šalims priimtino lygmens;
   2. rizikos valdymo priemonės poveikis turi užtikrinti tęstinį problemos sprendimą, t. y. rizikos valdymo priemonės turi būti orientuotos į vidutinę ar ilgalaikę perspektyvą. Tuo atveju, kai galimos rizikos poveikis kritinis ir reikia veikti nedelsiant, gali būti pateisinamos ir trumpesnio laikotarpio priemonės. Bet kokiu atveju, turėtų būti numatytos ir papildomos vidutinio laikotarpio rizikos valdymo priemonės;
   3. rizikos valdymo priemonės įgyvendinimui turi turėti pakankamus organizacinius, žmogiškuosius ir finansinius išteklius;
   4. rizikos valdymo priemonės įgyvendinimo sąnaudos ir susijusios pastangos neturėtų viršyti neigiamų galimos rizikos padarinių, t. y. rizikos valdymo priemonės turi būti pagrįstos ekonominiu požiūriu. Rizikos valdymo priemonės įgyvendinimo terminai turi sudaryti prielaidas galimai anksčiau užkirsti kelią numatomai rizikai.
5. Nustatytos rizikos valdymo priemonės nurodomos užpildant Rizikų valdymo plano darbalapio *Rizikų valdymo planas* skiltį „*Rizikų valdymo priemonės“*.
6. Rizikų valdymo plane nurodytoms vidutinio ir didelio reikšmingumo rizikoms turi būti nustatomos rizikų valdymo priemonės, mažo reikšmingumo rizikos gali būti toleruojamos nenurodant valdymo priemonių.
7. Esant poreikiui, Komisija gali įtraukti papildomas rizikas į Rizikų valdymo planą. Tokiu atveju turi būti nurodyta kuriai Sutarties Šaliai yra priskiriama rizika, įvertinta rizikos pasireiškimo tikimybė ir poveikis, o taip pat rizikos valdymo priemonės ta pačia tvarka, nurodyta šio aprašo 8–14 punktuose.

# Rizikų valdymo priemonių įgyvendinimas ir stebėsena

1. Už rizikos valdymo priemonės įgyvendinimą yra atsakinga Sutarties šalis, kuriai yra priskirta atitinkama rizika.
2. Kalendoriniais metais vertinant praėjusių metų rizikų pasireiškimą, Komisija užpildo Rizikų valdymo plano darbalapį *Rizikų valdymo planas* ir esant poreikiui, aptaria taikytas rizikų valdymo priemones bei rizikų poveikį Sutarties įgyvendinimui.

PRIEDAI:

Priedas *Rizikų valdymo planas*.

\_\_\_\_\_\_\_\_\_\_\_\_\_\_\_\_\_\_\_\_